
	Қазақстан Республикасы Мәдениет және ақпарат министрлігі
Мәдениет комитетінің төрағасы
	 «Жамбыл атындағы Қазақ мемлекеттік академиялық филармониясы» РМҚК директорының м.у.а. 

	
____________ А. С. Белкайров

	
    __________ А. Қуанышұлы



Әміре Қашаубаев атындағы дәстүрлі орындаушылардың республикалық байқауын өткізу қағидалары

1 тарау. Жалпы ережелер

Әміре Қашаубаев атындағы дәстүрлі орындаушылардың республикалық байқаудын өткізу қағидалары (бұдан әрі – Қағидалар) Қазақстан Республикасының «Мәдениет туралы» Заңының 7-бабының 12-1) тармақшасына, Қазақстан Республикасы Мәдениет министрінің 2011 жылғы 31 наурыздағы № 56 бұйрығымен бекітілген және Нормативтік құқықтық актілерді мемлекеттік тіркеу тізілімінде № 6923 болып тіркелген Республикалық байқаулар мен фестивальдерді өткізудің үлгілік қағидаларының 6-тармағына сәйкес әзірленді және Әміре Қашаубаев атындағы дәстүрлі орындаушылардың республикалық байқауын (бұдан әрі – Байқау) ұйымдастыру мен өткізудің тәртібін айқындайды.

1. Әміре Қашаубаев атындағы дәстүрлі орындаушылардың республикалық байқауы 2026 жылғы 25-27 қазан аралығында Алматы қаласында өтеді.
2. Байқауды ұйымдастырушы – Қазақстан Республикасы Мәдениет және ақпарат министрлігі Мәдениет комитетінің Жамбыл атындағы Қазақ мемлекеттік академиялық филармониясы.

2 тарау. Байқаудың мақсаты мен міндеттері

3. Байқаудың негізгі мақсаты: 
1) қазақ халқының дәстүрлі ән өнерін насихаттау, оның өскелең ұрпаққа эстетикалық тәрбие берудегі рөлін күшейту;
2) ән өнері арқылы кәсіби шеберлікті жетілдіру, қазақстандық патриотизмді және ұлттық мәдениетке деген сүйіспеншілікті қалыптастыру;
3) Біржан сал, Ақан сері, Балуан Шолақ, Майра Уәлиқызы, Мұхит Мерәліұлы, Естай Беркімбайұлы, Кенен Әзірбаев және өзге де халық әншілері мен ақындарының шығармаларындағы адамгершілік пен патриотизм тақырыбын насихаттау.


3 тарау. Байқауды өткізу тәртібі

		4. Байқау 2026 жылғы 25-27 қазан аралығында Алматы қаласында, Жамбыл атындағы Қазақ мемлекеттік академиялық филармониясының ғимаратында өткізіледі.
		5. Осы Қағидалар байқауды ұйымдастырушының интернет-ресурсында орналастырылады.
		6. Байқауға облыстар, республикалық маңызы бар қалалар, астана деңгейіндегі байқаулардың жеңімпаздары болып табылатын 20-дан 35 жасты қоса алғандағы дәстүрлі әншілер (бұдан әрі - Байқауға қатысушылар) қатыса алады.
		7. Әміре Қашаубаев атындағы дәстүрлі орындаушылардың республикалық байқауының алдыңғы байқауларында Гран-при иегері атанған тұлғалар осы байқауға қайта қатысуға жіберілмейді.
[bookmark: _Hlk233899639]		8. Байқауға қатысушылар 2026 жылғы 25 тамыздан 15 қыркүйекке дейін мына құжаттар мен материалдарды (бұдан әрі – Конкурстық материалдар) қоса бере отырып, осы Қағидаларға 1-қосымшаға сәйкес нысан бойынша Әміре Қашаубаев атындағы дәстүрлі орындаушылардың республикалық байқауына қатысуға өтінімді электрондық түрде philarmon@mail.ru электрондық пошта мекенжайына жібереді:
		1) қатысушының жеке басын куәландыратын құжаттың pdf форматындағы көшірмесі;
		2) студенттер үшін – оқу орнынан, жұмыс істейтіндер үшін – жұмыс орнынан анықтама;
		3) облыстар, республикалық маңызы бар қалалар, астана деңгейіндегі байқаулардың жеңімпаз атанғанын растайтын сертификат және (немесе) диплом.
		4) байқауға қатысушының өлшемі 13х18 сантиметр түрлі-түсті екі фотосуреті (JPEG форматында);
		5) байқауға қатысушының бейнежазбасы. Бейнежазбада байқауға қатысушы осы тармақта көзделген тәртіпке сәйкес Әміре Қашаубаевтың әндерінің тізімінен таңдап алынған екі шығарманы орындайды. Бейнежазба жылжымайтын камерамен кемінде 1280×720 (HD) ажыратымдылықта, монтажсыз және дыбысқа қосымша өңдеу енгізілмей түсірілуге тиіс.
	Ұсынылған бейнематериалдар ұйымдастыру комитетімен (бұдан әрі – Ұйымдастыру комитеті) іріктеледі. Алдын ала іріктеу қорытындысы бойынша ұйымдастыру комитетінің шешімімен үздік қатысушылар республикалық байқаудың негізгі кезеңіне (тікелей тыңдауға) өткізіледі.
	Іріктеу кезеңінің қорытындысы бойынша негізгі кезеңге өткен қатысушылардың тізімі ұйымдастыру комитетінің интернет-ресурсында және  Instagram мен Facebook әлеуметтік желілерінде 2026 жылғы 25 қыркүйектен кешіктірілмей жарияланады.
		Әміре Қашаубаевтың әндерінің тізімі: «Қос барабан» – халық әні, «Топайкөк» – Жарылғапберді Жұмабайұлы, «Баянауыл» – халық әні, «Сырғақты» – Біржан сал Қожағұлұлы, «Көкаршын» – Жаяу Мұса, «Қызыл бидай» – халық әні, «Екі жирен» – халық әні, «Қорлан» – Естай Беркімбайұлы, «Ақ сиса» – Жаяу Мұса, «Қарғам-ау» – халық әні, «Хаулау» – Жаяу Мұса, «Үш дос» – Уәйіс Шондыбайұлы, «Гауһар қыз» – Жаяу Мұса, «Дудар-ай» – Үлебай Әлетұлы, «Ақ қайың» – Шашубай Қошқарбайұлы, «Бес қарагер» – халық әні, «Қанапия» – Қанапия Басықараұлы, «Ардақ» – Жарылғапберді Жұмабайұлы, «Балқадиша» – Ақан сері Қорамсаұлы, «Сегізаяқ» – Абай Құнанбайұлы, «Қор болды жаным» – Абай Құнанбайұлы, «Біреуден біреу артылса» – Абай Құнанбайұлы, «Назқоңыр» – халық әні.
		9. Байқауға қатысу үшін байқау материалдары ұйымдастыру комитетінің электрондық пошта мекенжайына жіберіледі.
		2026 жылғы 15 қыркүйектен кейін келіп түскен байқауға қатысуға арналған конкурстық материалдар қарауға жатпайды.
		10. Ұйымдастыру комитеті ұсынылған конкурстық материалдарды осы Қағидалардың 8-тармағына сәйкестігін 2026 жылғы 15 қыркүйектен кейін қарайды. Осы Қағидалардың 8-тармағына сәйкес келмейтін конкурстық материалдар қаралмайды және қайтарылмайды.
		11. Байқауға қатысушылардың өнер көрсету тәртібі жеребе тастау арқылы белгіленеді.
		12. Байқау екі кезеңнен тұрады. Бірінші және екінші кезеңдерде қатысушылар осы Қағидаларда белгіленген талаптарға сәйкес өнер көрсетеді.
		13. Бірінші кезеңде байқауға қатысушылар үш шығарманы орындайды, оның ішінде Әміре Қашаубаевтың репертуарынан бір шығарма және қатысушының таңдауы бойынша екі шығарма.
		14. Екінші кезеңде байқауға қатысушылар үш шығарманы орындайды, оның ішінде Әміре Қашаубаевтың репертуарынан бір шығарма және қатысушының таңдауы бойынша екі шығарма.
		15. Екінші кезеңде орындалатын Әміре Қашаубаевтың репертуарындағы шығарма бірінші кезеңде орындалған шығармамен сәйкес келмеуге тиіс.
		16. Байқауға қатысушының орындау бағдарламасы өтінімде көрсетілген шығармаларға сәйкес орындалады. Байқауды өткізу барысында бағдарламаны өзгертуге жол берілмейді.
		17. Гран-при иегері мен байқау жеңімпаздарының қатысуымен Гала-концерт 2026 жылғы 27 қазанда өтеді.
		18. Байқауға қатысушылардың Алматы қаласында тұру шығындары мен байқауды өткізу кезеңіндегі тәуліктік шығыстары бекітілген шығыстар сметасына сәйкес қарастырылған қаражат шегінде өтеледі.
		19. Ұйымдастыру комитеті байқауға қатысушылардың өнер көрсетулерін жарнамалық мақсаттарда фото және бейнематериалдар түрінде пайдалану құқығын өзіне қалдырады.


4 тарау. Ұйымдастыру комитеті

20. Байқауды ұйымдастыру және өткізу үшін осы Қағидаларға 2-қосымшаға сәйкес Ұйымдастыру комитеті құрылады.		
[bookmark: _Hlk236321786][bookmark: _Hlk236321830]21. Байқауды насихаттау мақсатында Ұйымдастыру комитеті бұқаралық ақпарат құралдарына баспасөз релиздерін ұсынады, осы Қағидаларды Қазақстан Республикасы Мәдениет және ақпарат министрлігінің интернет-ресурсында https://www.gov.kz/memleket/entities/mam сондай-ақ Жамбыл атындағы Қазақ мемлекеттік академиялық филармониясының интернет-сайтында және Instagram мен Facebook әлеуметтік желілеріндегі парақшаларында орналастырады.
22. Ұйымдастыру комитеті байқауды ақпараттық және жарнамалық қолдау түрлерін айқындайды, сондай-ақ байқау аясында өтетін гала-концертті республикалық телеарналарда түсіру мүмкіндігі қарастырылады.			

5 тарау. Байқаудың қазылар алқасы

23. Байқауға қатысушылардың өнерін бағалау, сондай-ақ қорытынды шығару және байқау жеңімпаздарын айқындау туралы шешім қабылдау үшін осы Қағидаларға 3–қосымшаға сәйкес Әміре Қашаубаев атындағы дәстүрлі орындаушылар республикалық байқауының қазылар алқасы (бұдан әрі - Қазылар алқасы) құралады. Қазылар алқасының құрамы байқау басталғанға дейін жарияланбайды.
24. Үлгілік қағидалардың 17-тармағына сәйкес қазылар алқасының құрамы, оның ішінде төрағасы, тақ саннан тұрады. Қазылар алқасы отырысының хаттамасын жүргізу және ресімдеу үшін қазылар алқасының құрамына кірмейтін және дауыс беру құқығы жоқ (бір) хатшы тағайындалады.
25. Қазылар алқасының шешімі хаттамамен ресімделеді. Оған төраға және қазылар алқасының барлық қатысқан мүшелері қол қояды.
26. Қазылар алқасының шешімі көпшілік дауыспен қабылданады. Дауыстар тең болған жағдайда қазылар алқасы төрағасының дауысы шешуші болып табылады.
27. Байқаудың қорытындысын шығару жөніндегі қазылар алқасының қорытынды отырысы 2026 жылғы 27 қазанда өтеді.
28. Қазылар алқасы қатысушының өнер көрсетуін тоқтатуға құқылы.
29. Қазылар алқасының мүшелеріне гонорар, сондай-ақ Алматы қаласына және кері бағытта жол жүру, тәуліктік, жатын орын және Алматы қаласы бойынша қалаішілік көлік шығыстары бекітілген шығыстар сметасына сәйкес қарастырылған қаражат шегінде өтеледі.
30. Қазылар алқасы байқау жеңімпаздарын осы Қағидалардың 33-тармағында көзделген мөлшерде дипломдармен, кәдесыйлармен және ақшалай сыйлықтармен марапаттайды.
31. Мемлекеттік қызметшілер және мемлекеттік ұйымдарда немесе квазимемлекеттік сектор субъектілерінде басқарушылық функцияларды орындайтын қызметшілер болып табылатын қазылар алқасының мүшелеріне қаламақы төлеу «Сыбайлас жемқорлыққа қарсы іс-қимыл туралы» Қазақстан Республикасы Заңының 13-бабы 1-тармағының 3) тармақшасына сәйкес жүргізілмейді.

6 тарау. Байқауды қаржыландыру

32. Байқауды өткізуді қаржыландыру «2026-2028 жылдарға арналған республикалық бюджет туралы» Қазақстан Республикасының Заңында көзделген 033 «Мәдениет, өнер, архив ісі және кітап ісі саласындағы мемлекеттік саясатты іске асыру» республикалық бюджеттік бағдарламасының 106 «Театр-концерт ұйымдарының жұмыс істеуін қамтамасыз ету» кіші бағдарламасы бойынша жүзеге асырылады.
33. Байқаудың жүлде қоры:
1) Гран – при (бір) - 1 000 000 теңге;
2) бірінші орын (бір) – 800 000 теңге;
3) екінші орын (бір) – 400 000 теңге;
4) үшінші орын (бір) – 200 000 теңге;
5) дипломанттар (үш) – 100 000 теңге.
Әміре Қашаубаев атындағы дәстүрлі әншілердің республикалық байқауының жүлде қорының жалпы көлемі жеке табыс салығын қоса есептегенде 3 000 005 (үш миллион бес) теңгені құрайды, оның ішінде:
- 2 700 000 (екі миллион жеті жүз мың) теңге – жеңімпаздарға төленетін ақшалай жүлделер;
-  300 005 (үш жүз мың бес) теңге – Қазақстан Республикасының салық заңнамасына сәйкес бюджетке аударылатын жеке табыс салығының сомасы.
Байқауды өткізуге жұмсалатын шығыстардың жалпы сомасы 12 029 мың теңгені (он екі миллион жиырма тоғыз мың теңге) құрайды.

	        34. Осы Қағидаларда көзделмеген мәселелер Қазақстан Республикасының қолданыстағы заңнамасына сәйкес реттеледі.






















Әміре Қашаубаев атындағы дәстүрлі орындаушылардың республикалық байқауын өткізу қағидаларына 
1-қосымша

Нысан

Әміре Қашаубаев атындағы дәстүрлі орындаушылардың республикалық байқауына қатысуға өтінім

	Қатысушының тегі, аты-жөні (бар болса)
	

	Облыстың, республикалық маңызы бар қаланың, астананың атауы
	

	Қатысушының оқу немесе жұмыс орны
	

	Байланыс телефондары
	телефон:
e-mail:

	Байқауда орындалатын әндер тізімі 
	Туындының атауы















 
